DG van gesondheid nou ook tydelik geskorsDr. Sandile Buthelezi. (Foto: Die Suid-Afrikaanse Nasionale Vigsraad) Die direkteur-generaal van die departement van gesondheid, dr. Sandile Buthelezi, is voorlopig geskors hangende sy verskyning voor ŉ tugkomitee oor sy rol in die Digital Vibes-saga. Die departement het vroeër vandeesmaand voet by stuk gehou die DG is nie geskors nie en het ook nie bedank nie, nadat hy – nes oudmin. Zweli Mkhize – betrek is by die omstrede toekenning van die kommunikasietender aan Digital Vibes. Die departement het toe gesê die rede vir Buthelezi se afwesigheid het niks te doen gehad met enige wanoptrede aan sy kant nie. Hy was glo bloot op ŉ paar dae verlof. Mkhize was aanvanklik ook met spesiale verlof en het later as minister bedank nadat hy glo by die toekenning van die tender gebaat het. Die spesiale ondersoekeenheid (SOE) het destyds gesê Mkhize se bedanking beteken egter nie dat hy nie steeds vervolg kan word nie. Die eenheid se verslag oor die Digital Vibes-kontrak is reeds vroeg in Julie aan pres. Cyril Ramaphosa oorhandig en maak daarin verdoemende bevindings oor sy ondersoek na die Digital Vibes-kontrak wat die departement teen ŉ koste van R150 miljoen met die maatskappy aangegaan het. Diegene aan die stuur van Digital Vibes het noue bande met Mkhize. Dr. Nicholas Crisp, adjunk-direkteur-generaal verantwoordelik vir Nasionale Gesondheidsversekering, sal in die posisie waarneem tot die dissiplinêre proses teen Buthelezi afgehandel is.